জামিয়া আরাবিয়া আশরাফুল উলুম বালিয়া
জামিয়া আরাবিয়া আশরাফুল উলুম বালিয়া (সংক্ষেপে বালিয়া মাদ্রাসা) ময়মনসিংহ জেলার ফুলপুর থানাধীন তারাকান্দা-শাকুয়াই রােড সংলগ্ন জায়গায় অবস্থিত একটি কওমি মাদ্রাসা। প্রায় ৭ একর জমির উপর স্থানীয় লােকজনদের সহায়তায় ১৯৩৫ সালে এটি প্রতিষ্ঠা করেন খ্যাতনামা আলেম ফয়জুর রহমান। আশরাফ আলী থানভীর নামানুসারে এই মাদ্রাসার নামকরণ করা হয়েছে ‘আশরাফুল উলুম’।কেননা এই মাদ্রাসার ভিত্তিপ্রস্তরে হযরত মাওলানা আশরাফ আলী থানভী রহ. এর তায়াম্মুমের বরকতময় মাটি রয়েছে।১৯৪১ সাল পর্যন্ত ফয়জুর রহমান এই মাদ্রাসাটি পরিচালনা করেছেন। তারপর এই মাদ্রাসার পরিচালক নিযুক্ত হন মাওলানা দৌলত আলী। তিনি ১৯৫০ সালে এখানে দাওরায়ে হাদিস (মাস্টার্স) চালু করেন। ১৯৮০ সালে তার অবসরের পর মাদ্রাসার দায়িত্ব গ্রহণ করেন গিয়াস উদ্দিন। ২০১৩ সালে তার মৃত্যুর পর শামসুদ্দিন পরিচালক নিযুক্ত হন।